梟羹
作者：王炎
朝代：宋

paragraphs: 日轉槐陰宮漏遲，蘭湯新浴生凉颸。
四方清晏上燕衎，千官鳴玉趨丹墀。
鸞刀象箸薦多品，豈無炙鵠兼蒸鳬。
射聲彈弋不虛發，獨取鳴梟供膳夫。
卵翼深恩作奇禍，有此大罪宜翦夷。
臣工拜手謝君賜，惟忠與孝終無虞。
高皇盛德號寬大，惡不可赦彭黥菹。
惜哉雲夢信先縛，功蓋一世人所疑。
賜之屬鏤前事失，淫刑以逞誰無辜。
留侯辟穀以智免，酇侯縲紲幾身危。
君不見避人不出畏矰繳，商雒深山鸞鳳飛。